Diari Oficial de la Generalitat Valenciana


Sumari del DOGV 10779, del 24-12-2024 (2024/13545)

RESOLUCIÓ de 12 de desembre de 2024, per la qual es regula i es concedix una subvenció nominativa a l’Associació ASPANION per a l’exercici 2024.
------------------------------------------------------------------------------------------------------------------------------------------------

### Dades del document

Número de DOGV
:   10451

Data del DOGV
:   24-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13016

CVE
:   GMYE-W-6292-41890

Data del document
:   12-12-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * ajuda pública
    * associació
    * càncer

L’article 22 de la Llei 38/2003, de 17 de novembre, general de subvencions, establix, en l’apartat 2.a), la possibilitat de concedir, de forma directa, les subvencions previstes nominativament en els pressupostos generals de l’Estat, de les comunitats autònomes o de les entitats locals, en els termes arreplegats en els convenis i en la normativa reguladora d’estes subvencions. De la mateixa manera es regula en l’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

D’un altre costat, l’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, regula el contingut mínim de les bases reguladores de les subvencions esmentades, així com alguns dels tràmits que han de dur-se a terme durant el procediment d’elaboració.

En el pressupost de la Generalitat per a 2024, consta, en la secció G0120, servici G012000, centre gestor O97952848 i subprograma 612F00 (Gastos Diversos), la línia de subvenció S1604, amb la denominació «Suport i col·laboració Aspanion», dins del capítol 4 i amb una dotació inicial de 200.000 euros, que té, com a descripció i finalitat, el suport i col·laboració amb l’associació per a equipament i infraestructures. Es tracta, per tant, d’una subvenció de caràcter nominatiu prevista en la Llei 8/2023, de 27 de desembre, de pressupostos de la Generalitat per a l’exercici 2024.

Tenint en compte que les actuacions pendents de subvencionar corresponen a gastos d’inversió, mitjançant la resolució de la Conselleria d’Hisenda i Economia, de 9 de desembre de 2024, s’ha autoritzat una transferència de crèdits del capítol 4 al capítol 7, en el programa 612F00 «Gastos Diversos», per import de 200.000,00 euros, per a la correcta imputació comptable de la línia de subvenció S1604 «Suport i col·laboració Aspanion» (Expedient 05.018/24)

L’Asociación de Madres y Padres de Niños y Niñas con Cáncer de la Comunidad Valenciana (d’ara en avant, ASPANION) és una associació sense ànim de lucre que té com a finalitats i activitats contribuir al millor estat, tant mèdic com assistencial i psicològic, de les xiquetes i xiquets oncològics i de les seues mares i pares, treballant perquè el procés afectiu i educatiu de les i els menors i les seues famílies siga el més adequat a les seues especials circumstàncies. Així mateix, potencia i millora l’atenció i assistència sanitària de les i els menors oncològics.

La proposta que presenten correspon al projecte bàsic, el projecte d’execució, l’estudi de seguretat i salut i l’estudi de gestió de residus per  a la  construcció de la CASA ASPANION per a menors afectats pel càncer infantil. L’esmentada CASA se situarà a Paterna en un solar cedit per l’Ajuntament de la localitat. D’este projecte ja s’ha abonat un avantprojecte i una memòria valorada i queden per redactar els avantdits documents que integraran el projecte arquitectònic complet.

A la CASA ASPANION les famílies comptaran amb una llar durant els tractaments i també estaran acompanyades per persones psicòlogues i treballadores socials. CASA ASPANION naix amb el triple objectiu de ser refugi per a persones afectades pel càncer infantil, lloc de referència per a l’atenció domiciliària i seu de l’entitat. A la CASA podran allotjar-se un gran nombre de famílies de manera simultània (disposarà d’un total de 16 habitacions o xicotets apartaments amb zones comunes). Les famílies desplaçades a València per a rebre el tractament de les seus filles i fills tindran este recurs permanent al seu abast. D’igual manera, quan la prototeràpia convertisca València en ciutat de referència, també podran allotjar-se famílies d’altres comunitats que arriben fins ací per a tractar els seus fills i filles menors.

S’ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. Les subvencions que es concedixen en la present resolució no necessiten la notificació adés esmentada, per no tindre els requisits de l’article 107 del Tractat de funcionament de la Unió Europea; en concret, per no suposar cap avantatge econòmic, ja que l’entitat a què va dirigida la subvenció no exercix activitat econòmica en què puga oferir béns o servicis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres.

Per tot el que s’ha exposat, havent-se seguit els tràmits que s’arrepleguen en l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, d’acord amb el que establix la Llei 8/2023, de 27 de desembre, de pressupostos de la Generalitat per a 2024, i en virtut de les competències atribuïdes a la Presidència de la Generalitat en el Decret 32/2024, de 21 de novembre, del president de la Generalitat

RESOLC

*Primer. Objecte*

La present resolució té per objecte regular la concessió directa d’una subvenció destinada a l’associació ASPANION per a donar suport i col·laborar amb esta associació per a equipament i infraestructures.

*Segon. Entitat beneficiària*

L’entitat beneficiària de la subvenció és l’Associació ASPANION, amb NIF T10089131.

*Tercer. Activitat subvencionada*

L’import de l’ajuda es destinarà a finançar la redacció del projecte bàsic, el projecte d’execució, l’estudi de seguretat i salut i l’estudi de gestió de residus de la construcció de la CASA ASPANION en Paterna.

*Quart. Gastos subvencionables*

1. Es consideraran gastos subvencionables els derivats de la redacció del projecte bàsic, el projecte d’execució, l’estudi de seguretat i salut i l’estudi de gestió de residus de la CASA ASPANION en Paterna.

L’entitat beneficiària podrà subcontractar totalment o parcialment l’activitat objecte de la subvenció, respectant els requisits i les prohibicions establits en l’article 29 de la Llei 38/2003, de 17 de novembre, general de subvencions.

En el cas que se subcontracte amb terceres persones físiques o jurídiques la realització de part de l’activitat subvencionada, l’entitat beneficiària tindrà l’obligació de:

a) Sotmetre’s per a esta contractació a la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell.

b) Exigir a les terceres persones esmentades que es comprometen per escrit a respectar la normativa ambiental i social, així com a complir amb els compromisos socials, de transparència, ètics i ambientals assumits per l’entitat beneficiària.

2. D’acord amb el que es disposa en l’article 31 de la Llei 38/2003, de 17 de novembre, general de subvencions, el cost dels gastos subvencionables haurà d’estar d’acord amb el valor de mercat. Si és el cas, l’òrgan gestor podrà fer la comprovació del valor de mercat amb els mitjans assenyalats en l’article 170 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

3. Les activitats que se subvencionen podran haver sigut executades a partir de l’1 de gener de 2024 i fins a la data de finalització del termini per a presentar la justificació.

*Quint. Quantia*

L’import de la subvenció s’establix en un màxim de 200.000 €.

Este import s’abonarà amb càrrec a la línia de subvenció S1604, de la secció G0120, servici G012000, centre gestor V71712331, dins del capítol 7 del subprograma 612F00 de l’estat de gastos del pressupost de la Generalitat per a l’exercici 2024.

*Sext. Procediment*

1. L’entitat beneficiària haurà de manifestar, en el termini de deu dies hàbils a partir de la publicació d’esta resolució en el *Diari Oficial de la Generalitat Valenciana*, la seua conformitat amb la concessió de la subvenció i amb les presents bases reguladores, d’acord amb el model que s’inclou com a annex de la present resolució.

2. El model de conformitat, degudament omplit i firmat, haurà de presentar-se telemàticament en el portal de la Generalitat, dins de l’apartat «Sol·licitud general d’iniciació i tramitació telemàtica de procediments de la Generalitat», en l’enllaç següent:

<https://www.gva.es/va/inicio/procedimientos?id_proc=G95565>

3. Junt amb la conformitat amb la subvenció i les seues bases reguladores, en el cas que el compte bancari de l’entitat no estiga donat d’alta en la Generalitat, o hagen modificat les seues dades, s’haurà de realitzar el tràmit previst en l’article 5 de l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV núm. 9324, de 25.04.2022), a través de l’accés a l’enllaç següent:

<https://www.gva.es/va/inicio/procedimientos?id_proc=22186>

4. D’acord amb el que disposa l’article 68 de la Llei 39/2015, d’1 d’octubre, del procediment administratiu comú de les administracions públiques, si el document de conformitat s’ha omplit de forma incompleta o no s’han aportat els requisits i documents que s’assenyalen en esta base, la persona interessada serà requerida perquè, en un termini de deu dies hàbils, esmene la falta o l’acompanye amb els documents preceptius, amb la indicació que, en cas de no fer-ho, es considerarà que n’ha desistit, amb la resolució prèvia d’arxivament d’expedient, que haurà de ser dictada en els termes que preveu l’article 21 de la norma esmentada, quedarà sense efecte la concessió de la subvenció, i en perdrà, per tant, el dret a la percepció.

*Sèptim. Òrgan gestor*

Correspon la tramitació i la gestió de la subvenció a la Subdirecció general de Coordinació.

*Octau. Obligacions de les entitats beneficiàries*

L’entitat beneficiària d’esta subvenció quedarà obligada a:

a) Comunicar a la Subdirecció General de Coordinació de la Presidència de la Generalitat la concessió d’altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present resolució. Esta comunicació haurà d’efectuar-se tan prompte com es conega, i, en tot cas, amb anterioritat a la justificació de l’aplicació donada als fons percebuts.

b) Sotmetre’s a la normativa sobre supervisió, seguiment i control de subvencions, així com facilitar tota la informació requerida per l’òrgan gestor de la subvenció.

c) Adoptar les mesures de difusió contingudes en  l’article 4 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, i en l’apartat 4 de l’article 18 de la Llei 38/2003, de 17 de novembre, general de subvencions, que establix que els beneficiaris hauran de donar l’adequada publicitat del caràcter públic del finançament de les activitats objecte de subvenció. Estes mesures podran consistir en la inclusió de la imatge institucional de l’entitat concedent, així com de llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en mencions realitzades en mitjans de comunicació.

En este sentit, tot el material gràfic i audiovisual publicitari que es realitze (cartells, fullets, pancartes, DVD, CD, i la resta de documentació i material utilitzat) indicaran que l’activitat subvencionada es realitza en col·laboració amb la Generalitat, i les inclusions o mencions que es realitzen en les pàgines web oficials per a donar repercussió a les activitats, incorporaran, si correspon, el logotip que la Generalitat facilite.

Respecte a les campanyes de publicitat que es duguen a terme, s’haurà de respectar el que s’establix en la Llei 12/2018, de 24 de maig, de la Generalitat, de publicitat institucional per a l’interés ciutadà i la concepció col·lectiva de les infraestructures públiques.

d) Quedar, en tot cas, subjectes a les obligacions imposades per l’article 14 i concordants de Llei 38/2003, de 17 de novembre, general de subvencions.

e) Com a entitat beneficiària d’una subvenció, en compliment de l’article 3 de la Llei 19/2013, de 9 de desembre, de transparència, accés a la informació pública i bon govern, de l’article 4 de la Llei 1/2022, de 13 d’abril, de transparència i bon govern de la Comunitat Valenciana, i de l’article 3 del Decret 105/2017, de 28 de juliol, pel qual es desplega la Llei 2/2015, de 2 d’abril (DOGV núm. 8118, d’01.09.2017), hauran de complir-se les següents obligacions en matèria de publicitat activa, sense perjuí de les altres obligacions establides en l’article 14 de la Llei general de subvencions i la resta de legislació aplicable:

1. En el cas de percebre durant el període d’un any ajudes o subvencions públiques en una quantia superior a 100.000 euros, o quan almenys el 40 % del total dels seus ingressos anuals tinguen caràcter d’ajuda o subvenció pública, sempre que arriben com a mínim a la quantitat de 5.000 euros haurà de complir les obligacions de transparència establides en la Llei 19/2013, de 9 de desembre.

2. Sense perjuí de l’anterior, en el cas de percebre durant el període d’un any ajudes o subvencions de l’Administració autonòmica o de qualsevol altra entitat enumerada en l’article 3 de la Llei 1/2022, de 13 d’abril, per un import superior a 50.000 euros, o quan les ajudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros, haurà de donar l’adequada publicitat a esta ajuda, indicant almenys l’entitat pública concedent, l’import rebut i el programa, activitat, inversió o actuació subvencionats.

La difusió d’esta informació es realitzarà preferentment a través de la pàgina web pròpia de l’entitat.

*Nové. Règim i termini de justificació de les subvencions*

1. L’entitat beneficiària haurà de presentar, davant de l’òrgan gestor, l’adequada justificació de la subvenció, de la realització de l’activitat, del compliment de les condicions imposades, i de la consecució dels objectius previstos en l’acte de concessió de la subvenció. El termini màxim per a presentar la justificació finalitzarà el 27 de desembre de 2024.

2. En concret, l’entitat beneficiària haurà de presentar un compte justificatiu del gasto realitzat, que es compondrà dels documents següents:

a) Una memòria d’actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.

b) Una memòria econòmica justificativa del cost de les activitats realitzades, que contindrà:

1r. Una relació classificada i numerada dels gastos de l’activitat, amb identificació de la persona creditora i del document, el seu import, la data d’emissió, la data de pagament, la relació del gasto amb l’activitat subvencionada, el percentatge d’imputació de cada factura a la subvenció concedida, i l’import imputat.

2n. Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d’acord amb la relació anterior.

Per tal de controlar l’eventual acumulació de subvencions, l’entitat beneficiària haurà de presentar una declaració responsable que faça constar que tots i cada un dels documents o factures presentats s’apliquen únicament a la justificació de la subvenció concedida.

Pel que fa a les factures, hauran de complir els requisits regulats en el Reial decret 1619/2012, de 30 de novembre, pel qual s’aprova el Reglament pel qual es regulen les obligacions de facturació; hauran de ser emeses dins de l’exercici 2024, i correspondre el període de realització dels gastos subvencionables amb la preparació i l’execució de l’activitat subvencionada.

Les factures hauran de reflectir amb suficient detall les prestacions realitzades.

No podran aportar-se com a justificant de gastos els albarans, les notes de lliurament ni les factures proforma.

L’acreditació dels gastos també podrà efectuar-se mitjançant factures electròniques, sempre que complisquen els requisits exigits per a la seua acceptació en l’àmbit tributari.

3r. Una relació detallada d’altres ingressos o subvencions que hagen finançat l’activitat subvencionada amb la indicació de l’import i la seua procedència; o, si és el cas, la declaració responsable de no haver rebut altres subvencions o ajudes o ingressos per a l’actuació objecte d’esta subvenció.

4t. Els tres pressupostos que, si és el cas, i en aplicació de l’article 31.3 de la Llei 38/2003, de 17 de novembre, general de subvencions, haja d’haver sol·licitat l’entitat beneficiària.

c) El compliment de les obligacions tributàries i amb la Seguretat Social s’acreditarà d’acord amb els articles 22 i 23 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.

3. En el cas que l’entitat beneficiària no deduïsca cap percentatge de les quotes d’IVA suportades, haurà de presentar una declaració jurada per la persona representant legal mitjançant la qual es notifique no tindre dret a practicar deduccions per les quotes d’IVA que puguen suportar. Alhora, presentarà un certificat de l’òrgan competent de la hisenda pública on s’acredite que no liquida IVA, o bé un certificat de situació censal i obligacions.

Quant als documents acreditatius dels pagaments a les persones o entitats creditores, com a justificants de pagament s’admetran resguards de transferència (si engloba diverses factures, s’haurà d’aportar relació detallada d’estes), així com xecs i pagarés, en els següents termes:

1r. Si la forma de pagament és una transferència bancària, esta es justificarà mitjançant el resguard de l’orde de càrrec i haurà de figurar en el concepte de la transferència el número de factura o, si no és possible, el concepte abonat.

2n. Si la forma de pagament és el xec o pagaré, el document justificatiu consistirà en un rebut, firmat i estampillat per la persona o entitat proveïdora, on haurà d’especificar-se la factura o documentació justificativa del gasto a què correspon el pagament i la seua data, el número i la data del xec o, si és el cas, la de venciment del pagaré, havent d’aparéixer, sota la firma, el nom i el número del NIF de la persona que firma.

La forma de pagament contemplada en els dos punts anteriors s’acompanyarà d’una còpia de l’extracte bancari del càrrec en compte corresponent a l’operació justificada.

4. Així mateix, l’entitat beneficiària haurà d’acreditar, per mitjà d’un certificat expedit per l’òrgan competent, davant de l’òrgan gestor de la subvenció regulada en esta resolució, els punts següents:

a) Que els fons han sigut destinats a realitzar l’activitat per a la qual van ser concedits.

b) Que la documentació original acreditativa del gasto realitzat i efectivament pagat es troba en les seues dependències, a disposició de l’òrgan gestor de la subvenció, de la Intervenció General de la Generalitat i de la Sindicatura de Comptes.

c) L’exigència, per escrit, a les empreses amb les quals se subcontracte l’activitat subvencionada, en els termes de l’article 29 de la Llei 38/2003, de 17 de novembre, general de subvencions, del compromís de respectar la normativa ambiental i social, així com de complir amb els compromisos socials, de transparència, ètics i ambientals assumits per l’entitat beneficiària, segons establix l’article 21 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions.

*Dècim. Forma de pagament de la subvenció*

El pagament s’efectuarà, per mitjà de transferència al compte bancari de l’entitat beneficiària que esta determine, una vegada rebuda la justificació i acreditat que l’entitat es troba al corrent de pagament de les seues obligacions tributàries i davant de la Seguretat Social.

*Onzé. Compatibilitat de les ajudes*

L’ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d’organismes internacionals, i concedits per a la mateixa finalitat prevista en la present resolució. Esta compatibilitat estarà condicionada al fet que l’import de les ajudes, aïlladament o en concurrència amb altres, no supere el cost de l’activitat subvencionada; tot això, de conformitat amb l’article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l’article 168.1.A, apartat c), de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Dotzé. Minoració, anul·lació i reintegrament de les subvencions*

1. Es reduirà proporcionalment la subvenció en cas que la justificació dels gastos realitzats no arribe a la quantia atorgada, així com quan, havent-se subvencionat una part del cost total de l’activitat, no es justifique l’import total del gasto que suposa el desplegament de l’activitat mencionada.

2. La presentació extemporània de la justificació donarà lloc a la incoació d’un procediment per a deixar sense efecte l’acte de concessió de la subvenció. En tot cas es garantirà el dret de l’audiència de l’entitat interessada.

3. En els casos previstos en l’article 37 de la Llei general de subvencions, l’entitat beneficiària haurà de reintegrar la totalitat o una part de la quantitat percebuda més els corresponents interessos de demora. En estos casos es procedirà a la incoació de l’oportú expedient que, amb audiència prèvia de l’entitat interessada, serà resolt per la persona titular de l’òrgan concedent de la subvenció.

4. El falsejament o l’ocultació de dades i documents, ja que afecten substancialment la concessió i lliurament de fons públics, donarà lloc a l’exigència de responsabilitats tant en l’orde administratiu com en el jurisdiccional competent.

5. La Presidència de la Generalitat es reserva el dret a realitzar totes les inspeccions tècniques i administratives que es consideren necessàries a fi de confirmar la correcta execució de l’actuació subvencionada.

6. D’acord amb el que preveu l’article 23 del Decret 118/2022, de 5 d’agost, del Consell, l’incompliment de la normativa ambiental i social constituirà una causa de reintegrament de la subvenció, de conformitat amb l’article 37.1.f de la Llei 38/2003, de 17 de novembre, general de subvencions.

*Tretzé. Règim jurídic aplicable*

Estes subvencions es regiran pel que disposa esta resolució i, a més, per la Llei 38/2003, de 17 de novembre, general de subvencions, i pel reglament de l’esmentada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que establix la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per la Llei 8/2023, de 27 de desembre, de pressupostos de la Generalitat per a l’exercici 2024, i per les altres normes de dret administratiu que hi siguen aplicables.

*Catorzé. Efectes*

La present resolució produirà efectes a partir de l’endemà de la publicació en el *Diari Oficial de la Generalitat Valenciana*.

Contra esta resolució, que posa fi a la via administrativa, de conformitat amb el que establix l’article 114.c de la Llei 39/2015, d’1 d’octubre, del procediment administratiu comú de les administracions públiques, les persones interessades podran interposar els recursos següents:

a) Potestativament, un recurs de reposició davant de la Presidència de la Generalitat, en el termini d’un mes a comptar de l’endemà de la notificació d’esta resolució, de conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.

b) Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la notificació d’esta resolució, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que les persones interessades puguen exercir qualsevol altra via que hi estimen oportuna.

  

València, 12 de desembre de 2024

Carlos Mazón Guixot

President de la Generalitat

Esta disposició conté annexos. Consulteu-ne la versió en PDF.